2013.gada 17.decembrī Noteikumi Nr. 1478

Rīgā (prot. Nr. 67 24.§)

**Noteikumi par valsts sociālās apdrošināšanas obligāto un brīvprātīgo iemaksu objekta minimālo un maksimālo apmēru**

Izdoti saskaņā ar likuma

"[Par valsts sociālo apdrošināšanu](http://likumi.lv/doc.php?id=45466)"   
14.panta otro, piekto un sesto daļu un

Mikrouzņēmumu nodokļa likuma

9.panta piekto daļu

1. Noteikumi nosaka valsts sociālās apdrošināšanas obligāto iemaksu objekta un brīvprātīgo apdrošināšanas iemaksu objekta (turpmāk abi kopā – iemaksu objekts) minimālo un maksimālo apmēru un tā noteikšanas kārtību.

2. Iemaksu objekta minimālais gada apmērs pašnodarbinātajam un brīvprātīgi apdrošinātai personai ir 12 Ministru kabineta noteiktās minimālās mēneša darba algas.

3. Pašnodarbinātajam un brīvprātīgi apdrošinātai personai, kurām attiecīgi pašnodarbinātās vai brīvprātīgi apdrošinātās personas statuss bijis mazāk par gadu, iemaksu objekta minimālo apmēru nosaka proporcionāli to mēnešu skaitam, kuros personai kalendāra gadā bijis attiecīgi pašnodarbinātās vai brīvprātīgi apdrošinātās personas statuss.

4. Šo noteikumu 2. un 3.punktā noteikto attiecībā uz brīvprātīgo iemaksu objekta minimālo apmēru neattiecina uz mikrouzņēmuma darbiniekiem, kuri brīvprātīgi pievienojušies sociālajai apdrošināšanai.

5. Iemaksu objekta maksimālais apmērs ir 46 400 *euro* gadā*.*

6. Ja persona kalendāra gada laikā bijusi vairākos apdrošinātas personas statusos (obligāti apdrošinātās personas statusā, brīvprātīgi apdrošinātās personas statusā, mikrouzņēmuma darbinieka statusā), iemaksu objekta maksimālais apmērs visos statusos kopā nepārsniedz kārtējam gadam noteikto iemaksu objekta maksimālo apmēru.

7. Labklājības ministrija katram kalendāra gadam aprēķina iemaksu objekta maksimālo apmēru. Iemaksu objekta maksimālo apmēru aprēķina, piemērojot iepriekšējā kalendāra gada iemaksu objekta maksimālajam apmēram tautsaimniecībā nodarbināto mēneša vidējo bruto darba samaksas (faktiskajās cenās) (turpmāk – darba samaksa) izmaiņu indeksu.

8. Šo noteikumu 7.punktā minēto darba samaksas izmaiņu indeksu aprēķina, ņemot vērā nākamajam kalendāra gadam Finanšu ministrijas prognozēto darba samaksas pieaugumu vai samazinājumu. Ja iepriekšējā kalendāra gada faktiskais darba samaksas pieaugums vai samazinājums ir lielāks vai mazāks, nekā iepriekš prognozēts, aprēķinot darba samaksas izmaiņu indeksu, ņem vērā darba samaksas pieauguma vai samazinājuma starpību, izmantojot šādu formulu:

D(t+1)progn = (tm(t+1)progn + (tm(t)fakt - tm(t)progn))) +1, kur

D(t+1)progn – darba samaksas izmaiņu indekss;

tm(t+1)progn – nākamajam kalendāra gadam Finanšu ministrijas prognozētais darba samaksas pieaugums vai samazinājums;

tm(t)fakt – iepriekšējā kalendāra gada faktiskais darba samaksas pieaugums vai samazinājums;

tm(t)progn – iepriekšējam kalendāra gadam Finanšu ministrijas prognozētais darba samaksas pieaugums.

9. Ja saskaņā ar šo noteikumu 8[.punktu](http://www.likumi.lv/doc.php?id=7819&version_date=09.06.2000#p4#p4) aprēķinātais darba samaksas izmaiņu indekss ir lielāks vai mazāks par 1, iemaksu objekta maksimālo apmēru nākamajam kalendāra gadam aprēķina, izmantojot šādu formulu:

Imax(t+1) = Imax(t) x D(t+1)progn, kur

Imax(t+1) – nākamā kalendāra gada iemaksu objekta maksimālais apmērs;

Imax(t) – iepriekšējā kalendāra gada iemaksu objekta maksimālais apmērs;

D(t+1)progn – aprēķinātais darba samaksas izmaiņu indekss.

10. Aprēķināto iemaksu objekta maksimālo apmēru izsaka *euro* un noapaļo līdz veseliem simtiem *euro*.

11. Iemaksu objekta maksimālais apmērs 2014.gadam ir noteikts, piemērojot 2008.gada iemaksu objekta maksimālajam apmēram darba samaksas (faktiskajās cenās) izmaiņu indeksus 2009.–2014.gadam, kas aprēķināti, pamatojoties uz Finanšu ministrijas informāciju par faktisko un prognozēto darba samaksas pieaugumu attiecīgajos gados, un izteikts *euro*, noapaļojot līdz veseliem simtiem *euro*.

12. Atzīt par spēku zaudējušiem Ministru kabineta 2008.gada 2.decembra noteikumus Nr.992 "Noteikumi par valsts sociālās apdrošināšanas obligāto iemaksu objekta minimālo apmēru un tā noteikšanas kārtību pašnodarbinātajam" (Latvijas Vēstnesis, 2008, 190.nr.).

13. Noteikumi stājas spēkā 2014.gada 1.janvārī.

Ministru prezidents Valdis Dombrovskis

Labklājības ministre Ilze Viņķele